《蛛网》
宋代·郭印

我观昆虫辈，汝形亦甚微。
吐丝织为网，元自有真相。
团团肖车轮，巧妙出天机。
事成坐其中，功力不浪施。
羽飞才一触。罥挂定无遗。
正缘有此生，谋食以疗饥。
古先大智人，创作万世规。
为民设佃渔，结绳乃效之。
仲尼善词说，姑言取诸离。
制器尚象耳，一一非妄为。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。